
Saopštenje za javnost 

Promijenimo prognozu za njihovo djetinjstvo: 10 KM za jedan dan topline 
Hladni dani tek dolaze, a pred nama je 120 dana zime. Za djecu koja odrastaju bez roditeljskog staranja, toplina doma ne smije zavisiti od vremenske prognoze. SOS Dječija sela u BiH pozivaju građane da donacijom od samo 10 KM osiguraju jedan dan grijanja i postanu dio zajedničke priče koja ove zime može ugrijati mnoge dječije domove.
Za jedan dan grijanja potrebno je 10 KM. I upravo toliko dovoljno je da svako od nas napravi konkretan korak. Donacijom od 20 KM darujemo dva dana topline, a sa 50 KM pet dana u kojima će dječiji domovi ostati topli. Svaki doprinos, bez obzira na iznos, postaje dio zajedničkog nastojanja da djeca i tokom zime odrastaju u toplini svojih domova.
Jedan dan topline počinje vašom donacijom. Donirajte putem linka: Friendship that lasts | SOS - Dječija sela BiH
Dok se temperature spuštaju ispod nule, a vremenske prognoze najavljuju sve hladnije dane, u domovima SOS porodica odvija se život kakav zaslužuje svako dijete. Jutarnje spremanje za školu, igra nakon nastave, domaće zadaće za porodičnim stolom i večeri ispunjene razgovorima i smijehom. Naizgled obični trenuci, a za djecu koja su ostala bez roditeljskog staranja, neprocjenjivi.
Toplina tih domova mnogo je više od broja na termometru. Ona je dio odrastanja uz ljubav, pažnju i podršku SOS roditelja, dio osjećaja pripadnosti i svakodnevice u kojoj djeca imaju priliku biti upravo ono što jesu, djeca.
Ipak, iza svakog toplog doma stoje i troškovi koje donose zimski mjeseci. Upravo zato SOS Dječija sela u BiH pokreću kampanju koja podsjeća da, iako ne možemo promijeniti vremenske prilike, možemo učiniti mnogo da hladnoća ne određuje dječiju svakodnevicu.
Vrijeme za igru, učenje, smijeh i bezbrižno odrastanje ne bi trebalo imati nepovoljnu prognozu.
SOS Dječija sela u BiH pozivaju građane da podrže kampanju i pokažu koliko možemo postići kada se ujedinimo oko onoga što je zaista važno. Jer iza svake donacije stoji mnogo više od jednog zagrijanog prostora. Stoje dječiji osmijesi, porodični trenuci i uspomene koje ostaju za cijeli život.
Na vremensku prognozu ne možemo utjecati. Ali na prognozu njihovog djetinjstva možemo.
Donirajte 10 KM. Poklonite jedan dan topline.

